	IZVJEŠĆE O ODRŽANOM JAVNOM SAVJETOVANJU SA ZAINTERESIRANOM JAVNOŠĆU


	Naziv akta o kojem je provedeno savjetovanje:
Prijedlog nacrta Odluke o izmjenama Odluke o socijalnoj skrbi


	Vrijeme trajanja savjetovanja: 
Savjetovanje se provodi u trajanju od 30 dana, od 15. rujna do 15. listopada 2026. godine.

	Obraćam se kao roditelj četvero djece s prebivalištem u Opatiji, peto očekujemo.

Dana 27. srpnja 2026. uputio sam Upravnom odjelu obrazložen prijedlog izmjene članaka 24. i
28. Odluke. Dana 31. srpnja 2026. odgovoreno mi je da će se prijedlog razmotriti u sljedećim
izmjenama i dopunama Odluke. Ovo su te izmjene, prve nakon tog odgovora, pa prijedlog
ponavljam ovdje, u propisanom postupku.

Rođen sam u Opatiji i ovdje proveo prvih dvadesetak godina. Otišao sam na studij u Zagreb,
gdje smo supruga i ja ostali sedam godina, pa smo se vratili u Opatiju, gdje živimo, radimo i
podižemo djecu. Za četvrto dijete nismo ostvarili gradsku pomoć isključivo zato što nije bio
ispunjen uvjet neprekidnog petogodišnjeg prebivališta.

Odluka je nedosljedna sama sa sobom. Za sufinanciranje medicinski pomognute oplodnje, u iznosu
do 2.000 EUR, čl. 27. traži godinu dana prebivališta u kontinuitetu. Za pomoć umirovljenicima
i za dopunsko zdravstveno osiguranje, dakle za članke koji se ovim nacrtom mijenjaju, traži se
također godinu dana. Za cijepljenje protiv rotavirusa dovoljno je prebivalište u trenutku
podnošenja zahtjeva. Jedino kod rođenja djeteta traži se pet godina, a kod četvero djece
deset. Obrazloženje za tu razliku u Odluci ne postoji.

Iz toga slijedi i situacija koju je teško braniti. Par koji u Opatiji živi godinu dana i
ispuni uvjet iz čl. 27. može dobiti do 2.000 EUR za postupak medicinski pomognute oplodnje.
Ako iz tog postupka dijete bude rođeno, ti isti roditelji za to dijete dobivaju 250,00 EUR.
Grad sudjeluje u trošku da dijete nastane, a onda uskraćuje pomoć kad se rodi.

Nesrazmjer je prevelik da bi ovisio o načinu računanja. Pomoć za peto dijete iznosi 4.100,00
EUR, a po čl. 24. st. 3. isti roditelj dobiva 250,00 EUR. Razlika je šesnaesterostruka i ovisi
o tome je li prebivalište bilo neprekinuto, a ne o tome koliko je godina ukupno provedeno u
Gradu.

Opatija je jedina u okruženju koja uopće traži trajanje prebivališta. Odluka o socijalnoj
skrbi Općine Lovran za pomoć za novorođeno dijete u čl. 20. upućuje na čl. 4., a taj traži
samo prebivalište na području Općine, bez ikakvog trajanja. Općina Matulji traži samo
prebivalište roditelja i prijavu djeteta, uz iznose od 600,00 do 1.200,00 EUR. Grad Rijeka
isplaćuje 660,00, 850,00 i 1.225,00 EUR uz uvjet da dijete i barem jedan roditelj imaju
prebivalište, također bez trajanja, i daje godinu dana za podnošenje zahtjeva. Time je najveća
potpora u okruženju ujedno i najteže dostupna, i to upravo onima koje bi trebala vratiti.
(Ispravljam se u odnosu na dopis od 27. srpnja, gdje sam naveo da Lovran traži tri godine
prebivališta. Provjerom u tekstu Odluke utvrdio sam da takav uvjet ne postoji.)

Kriterij mjeri pogrešnu stvar. Opatija nema sveučilište, pa odlazak na studij nije znak
slabije veze s gradom nego nužnost. Uvjet neprekidnosti ne mjeri privrženost gradu nego
odsutnost selidbi, i time kažnjava povratak. Ako je svrha odredbe spriječiti prijavu
prebivališta radi same naknade, to se postiže zbrojem godina, koji je teže simulirati nego
jednu godinu neprekidnog boravka.

Trošak je mali i Grad ga može točno izračunati. Zasebnim zahtjevom zatražio sam koliko je
korisnika u 2025. i 2026. godini pomoć ostvarilo u iznosu od 250,00 EUR po čl. 24. st. 3.,
isti podatak koji sam predložio da se razmotri još u srpnju. Za usporedbu, za dva prava koja
se ovim nacrtom mijenjaju u Proračunu 2026. planirano je 600.000,00 EUR.

Ako se ocijeni da prijedlozi izlaze izvan onoga što je Odjel namjeravao otvoriti ovim nacrtom,
napominjem da se savjetovanje vodi o Odluci o izmjenama Odluke o socijalnoj skrbi kao cjelini
i da je Gradsko vijeće ovlašteno izmijeniti i druge članke iste Odluke. Sredstva bi u oba
slučaja padala u Proračun za 2027., jer izmjene ionako stupaju na snagu 1. siječnja 2027.
Uzimam u obzir i to da se Odluka mijenja otprilike jednom godišnje, uz proračun: prethodne
izmjene bile su na savjetovanju od 13. studenoga do 13. prosinca 2025. Ako izmjena čl. 24. i
28. ne uđe u ovaj krug, prva sljedeća prilika je krajem 2027. godine.

Molim da se o svim iznesenim prijedlozima Grad izjasni u meritumu u Izvješću o provedenom
savjetovanju te da se, ako prijedlog ne bude prihvaćen, navedu razlozi. Molim i da se,
sukladno čl. 46. Ustava Republike Hrvatske, o ishodu obavijestim, kako sam zatražio i u dopisu
od 27. srpnja.

Stojim na raspolaganju za svako dodatno pojašnjenje, a rado ću i doći u Odjel ako je to
jednostavnije.
	Čl. 1. nacrta (mijenja se čl. 36. Odluke)

Podizanje praga sa 700 na 800 EUR podržavam, ali je po svojoj naravi usklađivanje, a ne
proširenje prava. Prosječna mirovina u Republici Hrvatskoj iznosi oko 730 EUR, pa je prag od
800 EUR, koji stupa na snagu 2027., tek nešto iznad prosjeka. Mirovine se usklađuju dvaput
godišnje, a prag u Odluci pomiče se ručno i svakih nekoliko godina, pa obuhvat prava između
dviju izmjena pada sam od sebe, bez ikakve odluke Grada. Predlažem da se prag veže uz
objektivan pokazatelj, primjerice uz postotak prosječne mirovine u Republici Hrvatskoj,
umjesto da se upisuje kao fiksni iznos.








































Predlaže se dodati NOVI ČL. 3. (mijenja se čl. 24. Odluke)

U čl. 24. st. 2. Odluke točka a) mijenja se i glasi:
"a) da se zahtjev podnese najkasnije u roku od godine dana od dana rođenja djeteta,"
Točka b) mijenja se i glasi:
"b) da podnositelj zahtjeva (roditelj) u trenutku podnošenja zahtjeva ima prebivalište na
području Grada i da je na području Grada imao prebivalište u ukupnom trajanju od najmanje pet
godina, pri čemu se razdoblje odsutnosti zbog redovnog školovanja ili studija ne smatra
prekidom prebivališta; za državljane država članica Europske unije i strance na jednak se
način računa prijavljeni boravak na području Grada."

Obrazloženje: uvjet od pet godina ostaje, mijenja se samo način na koji se godine računaju,
pa odredba prestaje pogađati one koji su u Opatiji rođeni i odrasli, otišli na studij i
vratili se. Rok od 90 dana među najkraćima je u okruženju; Grad Rijeka za istu vrstu potpore
daje godinu dana. Produljenje roka ne mijenja ni iznose ni krug korisnika.

Podredno, ako se ocijeni da kontinuitet treba zadržati u sadašnjem obliku, predlažem da se u
čl. 24. st. 3. razlika između 250,00 EUR i punog iznosa stupnjuje prema broju navršenih godina
prebivališta, umjesto sadašnjeg praga sve ili ništa.

Predlaže se dodati NOVI ČL. 4. (mijenja se čl. 28. Odluke)

U čl. 28. st. 2. Odluke točka a) mijenja se tako da se godine prebivališta računaju ukupno, uz
isto pravilo o školovanju, a podredno da se rok od deset godina skrati na pet.

Obrazloženje: riječ je o godišnjim pomoćima za vrtić, osnovnu i srednju školu i studij, pa
obitelj koja uvjet ne ispunjava ostaje bez cijelog niza prava kroz dva desetljeća. To je mjera
pisana upravo za velike obitelji.

Predlaže se dodati NOVI ČL. 5. (prijelazna odredba)

"Roditelj djeteta rođenog počevši od 1. siječnja 2024. koji za to dijete nije ostvario pomoć u
punom iznosu iz članka 24. stavka 1. Odluke isključivo zbog neispunjavanja uvjeta neprekidnog
prebivališta, može u roku od 90 dana od stupanja na snagu ove Odluke podnijeti zahtjev za
priznanje prava, odnosno za isplatu razlike do punog iznosa, ako po izmijenjenim odredbama
ispunjava uvjete.

Izmijenjene odredbe primjenjuju se na sve zahtjeve podnesene nakon stupanja na snagu ove
Odluke, uključujući zahtjeve za djecu rođenu prije toga, dok rok iz članka 24. stavka 2. točke
a) Odluke još teče."

Obrazloženje: odredba je vezana uz dijete i uz razlog, a ne uz način na koji je raniji zahtjev
riješen, jer je Odluka na snazi tek od 1. siječnja 2025., pa je dio tih zahtjeva rješavan po
ranije važećoj Odluci, a dio roditelja zahtjev nije ni podnio znajući da uvjet ne ispunjava.
Drugi stavak potreban je zato što izmjene stupaju na snagu 1. siječnja 2027., a rok za
podnošenje zahtjeva teče od rođenja, pa će dio djece rođene potkraj 2026. imati rok koji
prelazi preko tog datuma.

Čl. 3. nacrta

Dosadašnji čl. 3. postaje čl. 6.
	Ne prihvaća se.
Podizanje cenzusa za ostvarivanje prava sa 700,00 eura na 800,00 eura predstavlja usklađivanje uvjeta za ostvarivanje prava s promjenama u visini mirovina te proširenje kruga korisnika koji mogu ostvariti pravo na pomoć.
Prijedlog da se cenzus ubuduće veže uz objektivan pokazatelj, primjerice uz određeni postotak prosječne mirovine u Republici Hrvatskoj, u ovoj se fazi ne prihvaća. Ovom se izmjenom prvenstveno želi osigurati pravodobno usklađivanje cenzusa i omogućiti provedba izmijenjenog prava na način koji je operativno provediv u okviru postojećeg sustava obrade zahtjeva i isplate pomoći.
Vezivanje cenzusa uz promjenjivi pokazatelj, čija se vrijednost mijenja tijekom godine, zahtijevalo bi dodatno praćenje i utvrđivanje cenzusa u odnosu na promjene relevantnih podataka te bi moglo otežati pravodobnu obradu zahtjeva i organizaciju isplata. Fiksnim iznosom cenzusa omogućuje se jasna i jednoznačna primjena Odluke te pravodobna obrada zahtjeva i isplata pomoći korisnicima.

Prima se na znanje.

Prijedlozi se ne odnose na sadržaj Odluke ali prijedlozi se djelomično prihvaćaju i bit će predmet novog prijedloga Odluke.















